RESOLUCIÓN do 27 de xaneiro de 2025 pola que se publican as contías das transferencias finalistas efectuadas no exercicio 2024 ao abeiro do Decreto 99/2012, do 16 de marzo, polo que se regulan os servizos sociais comunitarios e o seu financiamento.
Consellería de Política Social e Igualdade — III. Outras disposicións — 17/02/2025

De conformidade co disposto no artigo 64 do Decreto 99/2012, do 16 de marzo, polo que se regulan os servizos sociais comunitarios e o seu financiamento, publícanse as contías das transferencias finalistas efectuadas a cada corporación local no exercicio 2024, ao abeiro do mencionado Decreto 99/2012, do 16 de marzo.
O crédito orzamentario destinado ao financiamento das transferencias finalistas destinadas a financiar os gastos correntes para o mantemento e realización de programas de servizos sociais comunitarios municipais correspondentes ao exercicio 2024 ascendeu a 15.032.362,46 euros, repartidos nas seguintes aplicacións dos orzamentos xerais da Comunidade Autónoma de Galicia para o ano 2024:
– 188.936,46 euros, con cargo á aplicación orzamentaria 38.03.313C.460.0, proxecto 2023 00143.
– 14.843.426,00 euros, con cargo á aplicación orzamentaria 38.03.313C.460.2, proxecto 2015 00474. Nesta aplicación deberá terse en conta que da contía indicada, 77.531,67 euros corresponden a reintegros de cantidades que supuxeron unha saída de fondos durante o ano 2024. Estes reintegros foron incoados unha vez revisada a xustificación do ano 2023, de acordo co disposto no artigo 33.1.c) da Lei 9/2007, do 13 de xuño, de subvencións de Galicia, e o dito importe non será tido en conta na contía total das transferencias finalistas.
Ás contías anteriores hai que sumarlles o importe correspondente aos remanentes procedentes do exercicio anterior e que foron incorporados para o financiamento destes servizos no exercicio 2024. O importe dos remanentes incorporados ascendeu a 2.260.133,11 euros.
Unha vez incorporados os ditos remanentes, o importe total das devanditas transferencias finalistas ascendeu a 17.214.963,90 euros.
Cómpre salientar que as transferencias finalistas destinadas a financiar os gastos correntes para o mantemento e realización de programas de servizos sociais comunitarios municipais correspondentes ao exercicio 2024 contan cun orzamento cofinanciado parcialmente con fondos finalistas procedentes da Administración xeral do Estado (Ministerio de Dereitos Sociais e Axenda 2030), nunha contía de 8.717.056,00 euros, a través do Programa para o reforzo dos equipos de atención á infancia e á familia nos servizos sociais de atención primaria, en execución do previsto na Lei orgánica 8/2021, do 4 de xuño, de protección integral á infancia e á adolescencia fronte á violencia e as prestacións básicas dos servizos sociais.
A xestión destas transferencias finalistas correspóndelle á Dirección Xeral de Inclusión Social, de conformidade co previsto no artigo 18 e seguintes do Decreto 139/2024, do 20 de maio, polo que se establece a estrutura orgánica da Consellería de Política Social e Igualdade.
Así mesmo, o crédito orzamentario destinado ao financiamento das transferencias finalistas destinadas a axuda no fogar a persoas valoradas como dependentes ascendeu a un total de 108.671.409,82 euros. A este importe débese incorporar a cifra total de remanentes procedentes do exercicio anterior por 1.955.007,11 euros. Deste xeito, o importe total das mencionadas transferencias finalistas supón unha contía de 110.626.416,93 euros.
As ditas transferencias finalistas destinadas a financiar a axuda no fogar a persoas valoradas como dependentes tamén foron parcialmente cofinanciadas con fondos finalistas procedentes da Administración xeral do Estado (Ministerio de Dereitos Sociais e Axenda 2030-Imserso) nunha contía de 57.351.250,00 euros, con cargo aos fondos estatais destinados á atención de persoas en situación de dependencia.
A xestión destoutras transferencias finalistas correspóndelle á Dirección Xeral de Maiores e Atención Sociosanitaria, de conformidade co previsto no artigo 24 e seguintes do Decreto 139/2024, do 20 de maio.
Na súa virtude, en uso das atribucións establecidas ao abeiro do artigo 34 de Lei 1/1983, do 22 de febreiro, reguladora da Xunta e da súa Presidencia, e de acordo coas competencias establecidas no Decreto 139/2024, do 20 de maio,
Ordenar a publicación das contías das transferencias finalistas efectuadas no exercicio 2024 ao abeiro do Decreto 99/2012, do 16 de marzo, polo que se regulan os servizos sociais comunitarios e o seu financiamento, que figuran no anexo.
Santiago de Compostela, 27 de xaneiro de 2025